CELEX: 32018R0105
Language: bg
Date: 2017-10-27 00:00:00
Title: Делегиран регламент (ЕС) 2018/105 на Комисията от 27 октомври 2017 година за изменение на Делегиран регламент (ЕС) 2016/1675 във връзка с добавянето на Етиопия в списъка на високорисковите трети държави в таблицата в точка I от приложението (Текст от значение за ЕИП. )

24.1.2018   
            
            
               BG
            
            
               Официален вестник на Европейския съюз
            
            
               L 19/1
            
         ДЕЛЕГИРАН РЕГЛАМЕНТ (ЕС) 2018/105 НА КОМИСИЯТА
   от 27 октомври 2017 година
   за изменение на Делегиран регламент (ЕС) 2016/1675 във връзка с добавянето на Етиопия в списъка на високорисковите трети държави в таблицата в точка I от приложението
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (1), и по-специално член 9, параграф 2 от нея,
   като има предвид, че:
   
               (1)
            
            
               Съюзът трябва да осигури ефективна защита на целостта и правилното функциониране на своята финансова система и на вътрешния пазар от изпирането на пари и финансирането на тероризма. Поради това Директива (ЕС) 2015/849 предвижда, че Комисията следва да идентифицира високорисковите трети държави, които имат стратегически слабости в националните уредби за борба с изпирането на пари и финансирането на тероризма, представляващи съществена заплаха за финансовата система на Съюза.
            
         
               (2)
            
            
               За идентифицирането на високорисковите трети държави е необходимо, за да се вземе предвид най-актуалната налична информация, и по-специално публичните изявления на FATF и документа на FATF „Подобряване на съответствието на борбата с изпирането на пари и финансирането на тероризма в световен мащаб: непрекъснат процес“, както и докладите на Групата за преглед на международното сътрудничество, изготвени за FATF, по отношение на рисковете, произтичащи от отделни трети държави.
            
         
               (3)
            
            
               FATF идентифицира Етиопия като държава със стратегически слабости в националната ѝ уредба за борба с изпирането на пари и финансирането на тероризма, които представляват риск за международната финансова система.
            
         
               (4)
            
            
               Следователно, като се вземат под внимание високата степен на интеграция на международната финансова система, тясната връзка между пазарните субекти, високият обем на трансграничните сделки от или към Съюза, както и степента на отваряне на пазара, Комисията смята, че всяка заплаха за международната финансова система, свързана с изпирането на пари и финансирането на тероризма, представлява заплаха и за финансовата система на Съюза.
            
         
               (5)
            
            
               В съответствие с най-актуалната съответна информация в анализа на Комисията се стига също и до заключението, че Етиопия следва да бъде разглеждана като юрисдикция на трета държава, в чиято национална уредба за борба с изпирането на пари и финансирането на тероризма са налице стратегически слабости, които представляват съществена заплаха за финансовата система на Съюза, в съответствие с член 9 от Директива (ЕС) 2015/849. Етиопия обаче пое писмен политически ангажимент на високо равнище да преодолее установените слабости и изработи план за действие с FATF с оглед на изпълнение на изискванията, установени в Директива (ЕС) 2015/849. Ето защо Етиопия следва да бъде добавена към таблицата в точка I от приложението към Делегиран Регламент (ЕС) 2016/1675 на Комисията (2). Комисията ще извърши нова оценка на статута на тази държава предвид изпълнението на горепосочения ангажимент.
            
         
               (6)
            
            
               Ето защо Делегиран регламент (ЕС) 2016/1675 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   В таблицата в точка I от приложението към Делегиран регламент (ЕС) 2016/1675 се добавя следният ред:
   
      
                  „10
               
               
                  Етиопия“
               
            
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 141, 5.6.2015 г., стр. 73.
   
      (2)  Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).